KLASA: P-337/23

URBROJ: 711-02-01/02-2024-9

Zagreb, 25. srpnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Milke Beus, OIB:** **………………., članice Uprave-direktorice trgovačkog društva PODUZETNIČKI CENTAR VRGORAC d.o.o.,** pokrenutom po službenoj dužnosti na radnom sastanku 13. ožujka 2024. g. pod KLASA: P-337/23, URBROJ:711-02-01/02-2024-3, na 56. sjednici održanoj 25. srpnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznica Milka Beus, članica Uprave-direktorica trgovačkog društva PODUZETNIČKI CENTAR VRGORAC d.o.o. počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Milki Beus izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Milka Beus nije do 31. siječnja 2023. podnijela imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 13. ožujka 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznicu obaviješću KLASA:P-337/23,URBROJ:711-02-01/02-2024-3. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na predmetnu Obavijest očitovala u bitnom navodeći kako je polovicom 2022.g. ostala trudna te da je imala komplikacije u trudnoći i bila hospitalizirana. Isto tako, ističe kako su nakon rođenja djeteta nastupile zdravstvene komplikacije djeteta te da je do kraja 2023.g. provela na fizikalnim terapijama u Biokovici u Makarskoj. Uz navedeno obveznica ističe kako joj je i drugo dijete u spektru autizma te da je taj period provela i na dječjem odjelu u KBC Firule. Obveznica ističe kako shvaća da ne postoji opravdanje za propust, ali moli da se uzme u obzir njezina nezavidna situacija. Obveznica ističe kako se u rujnu 2023.g. vratila na posao na 4 sata ali da je sve do prosinca 2023.g. jedno dijete jedan put tjedno vodila u Biokovicu na terapije, a jednom tjedno kod privatnog fizioterapeuta dok je drugo dijete jednom tjedno vodila u KB Firule, a dvaputa tjedno na terapiju u Udrugu Leptirići Ploče te je uz navedeno zaboravila na obvezu predaje imovinske kartice. Obveznica je uz očitovanje dostavila i medicinsku dokumentaciju kojom potvrđuje navedene navode.

U tijeku postupka Povjerenstvo je utvrdilo da obveznica Milka Beus, u smislu ZSSI-a, obnaša dužnost članice Uprave-direktorice trgovačkog društva PODUZETNIČKI CENTAR VRGORAC d.o.o. od 25. prosinca 2021.g. te da je s obzirom na navedeno sukladno čl. 3. st. 1. točki 40. ZSSI-a dužna postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznica nije do 31. siječnja 2023.g. podnijela imovinsku karticu za 2022.g., kao i da je navedenu imovinsku podnijela naknadno u prosincu 2023.g.

 Takvim svojim propustom u pravovremenom postupanju obveznica je počinila povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obveznici protiv koje se do sada nisu izricane sankcije od strane Povjerenstva kao i da je, iako sa zakašnjenjem, obveznica podnijela godišnju imovinsku karticu za 2022.g. Povjerenstvo stoga smatra opravdanim obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Milka Beus, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana